**Határtalanul! pályázat programterve, 2015/2016.**

**Együttműködő iskolák:**

**Apáczai Csere János Elméleti Líceum, Kolozsvár**

**Debreceni Csokonai Vitéz Mihály Gimnázium, Debrecen**

**A pályázat címe: Iskolavárosok diákjai kulturális örökségeink és természeti kincseink nyomában**

**A pályázat során elkészülő termék**: storytelling módszerrel készülő videofilm; közös műsorok az iskolák névadóiról

A videofilm bemutatásra kerülhet a világhálón, a két iskola honlapján, levetíthető az iskolai, városi közösségeknek. A diákok szemével láttatja kultúránk értékeit, hozzájárul ahhoz, hogy a történelem, az irodalom, a természeti környezet elemei ne tananyagként, hanem személyes élményekként jelenjenek meg. A Csokonai Vitéz Mihályról és Apáczai csere Jánosról előzetes egyeztetés után közösen előadott műsorok a két gimnázium közössége (diákok, tanárok, szülők) számára hozzák közel Debrecen és Kolozsvár híres alkotóinak alakját, s megadják az együtt alkotás örömét.

**Az első utazás: 2015. nov. 19-22.**

**2015. november 19. Debrecen – Nagyvárad – Kolozsvár**

1. Nagyvárad és a magyar irodalom a századfordulón - irodalmi kötődések kutatása. Irodalmi kvíz, emlékhelyek csoportokban történő megkeresése, térkép és kérdéssor alapján, a megtalált emlék lefényképezése csoportképpel. A kérdéssort a kolozsvári diákok készítik el a debreceniek számára, elküldik még az utazás előtt, így van lehetőség előzetesen felkészülni, és így vesznek részt ők is a termék elkészítésében. Az irodalmi helyszínekről videofelvétel készül, mely része a videofilmnek.

2. A két diákcsoport és a tanárok találkozása a líceumban. A találkozó alkalmából rövid köszöntő műsort adnak elő a debreceni és a kolozsvári diákok. Ezután a nagyváradi kvíz kiértékelése és a videók bemutatása következik. A diákok közösen tervezik meg a videofilmhez kapcsolódó érdekes történeteket, melyek a film narrációját adják majd. A másnapi közös előadás műsortervét egyeztetjük, rövid próbát tartunk.

3. Kolozsvár és a magyar történelem – Kolozsvár történelmi emlékhelyeinek felkutatása. A kolozsvári diákok lesznek a debreceni tanulók „idegenvezetői”, segítségükkel a legfontosabb nevezetességeket megismerhetik a magyarországi diákok. A helyszínekről fotókat és videókat készítenek.

**2015. november 20. Kolozsvár**

1. Házsongárd - A két iskola diákjai ellátogatnak Európa egyik legrégebbi temetőjébe, „…ahol a napnak minden szakában csend van […] mely még a történelem sűrűjéből maradt”. Felkeresik a nevezetes halottak nyughelyét, egy-egy verssel, szövegrészlettel emlékeznek meg róluk. Megkoszorúzzák Apáczai Csere János síremlékét. Felvétel készül az eseményekről.

2. Kolozsvár és a magyar irodalom - Kolozsvár irodalmi emlékhelyeinek felkutatása. A kolozsvári diákok lesznek a debreceni tanulók "idegenvezetői", segítségükkel a legfontosabb nevezetességeket megismerhetik a magyarországi diákok. A helyszínekről fotókat és videóket készítenek. A kolozsvári színjátszás történetével is megismerkednek.

3. A diákok közös előadása Csokonai Vitéz Mihályról. A magyar felvilágosodás kiemelkedő költőjéről emlékeznek meg közösen a diákok a költő születésnapjához (november 17.) közeli időpontban. Ez kötődik a debreceni gimnázium több évtizedes hagyományához – minden év novemberében, Csokonai születésére emlékezve rendezi az iskola a Csokonai-napok kulturális rendezvénysorozatát, vetélkedőkkel, tehetségkutatóval, a költő sírjának és szobrának megkoszorúzásával, irodalmi sétával. Ezt a hagyományt viszik most el Kolozsvárnak, az Apáczai Líceum közösségének. A műsorban fellépnek a kolozsvári diákok is, meghívást kapnak az iskola tanárai, a diákok szülei. A műsorról felvétel készül.

**2015. november 21. Torda – Nagyenyed – Gyulafehérvár – Torockó**

1. A Tordai-hasadék természeti kincseinek felfedezése, természeti értékeink megbecsülése a környezeti nevelés fontos összetevője. Az alfölditől annyira eltérő tájban való gyönyörködés mellett lehetőség nyílik testedzésre (túra), illetve a történelmi legendák felidézésére (Szent László, Balika). Előzetesen Orbán Balázs leírása alapján készülnek fel a debreceni diákok. Az élményekről felvétel készül, mely része a videofilmnek.

2. A nagyenyedi kollégium jelentősége a magyar kultúrában - a kollégium története, híres tanárai és diákjai. A kiemelkedő alkotók alakjának felidézése, párhuzamok a református kollégiumok történetében (Debrecen, Sárospatak, Nagyenyed). A tanulók előzetesen felkészülnek, előadásokban ismertetik az érdekességeket. Csoportonként kiválasztanak egy-egy hírességet, akinek pályáját felidézik. A helyszínen felvétel készül, ez is része a filmnek.

3. Gyulafehérvár látnivalói, jelentősége a magyar történelemben - a tanulók a középkori magyar történelem fontos eseményeit és alakjait idézik meg, kiselőadásokban. A Batthyaneum (könyvtár, csillagda) értékei, párhuzamok a magyarországi látnivalókkal (Sárospatak, Borsi). A helyszínen filmfelvétel készül.

**2015. november 22. Torockó – Kolozsvár**

1. Torockó - Erdély legnyugatibb székely végvárának és egyik legszebb falujának meglátogatása - a Székelykő különlegessége, a torockói népi építészet és népviselet jellegzetességei, az unitárius templom és az unitárius vallás fontossága Erdélyben. Hasonlóságok és különbségek a torockói és az alföldi népművészetben, népszokásokban. A tanulói kiselőadások felidézik a népszokásokat. A helyszínen filmfelvétel készül.

2. Kolozsvár, líceum - a kirándulás élményeinek összegzése. A tanulók csoportmunkában dolgoznak, mindegyik csoport kiválasztja a számára legkedvesebb-legérdekesebb élményt, s arról rövid összefoglalót, esetleg bemutatót készít. Az élményeket megfogalmazzák, elmondják, ez adja a film narrációjának alapját.

3. Kolozsvár, líceum - találkozó és búcsú - a programban részt vevő diákok, tanárok, szülők találkozása, az élmények megbeszélése, a magyarországi program előkészítése. A kapcsolattartás formáinak és rendszerességének megbeszélése. A szülői és tanári vélemények összegyűjtése, a diákok által készített miniinterjúk.

**A második utazás: 2016. április 7-10.**

**2016. április 7. Kolozsvár – Debrecen**

1. Debrecen, gimnázium - a két diákcsoport és a tanárok találkozása. A találkozó alkalmából rövid köszöntő műsort adnak elő a debreceni és a kolozsvári diákok, egyeztetjük a program elemeit. A videofilm már elkészült részeiből válogatva felidézzük az erdélyi kirándulás történéseit. A másnapi közös előadás műsortervét egyeztetjük, rövid próbát tartunk.

2. A két iskola diákjai közösen megkoszorúzzák Csokonai Vitéz Mihály sírját. Itt megemlékeznek a költőről, rövid műsorban méltatják alakját, felidézik a sír feliratának történetét. A megemlékezésről filmfelvétel is készül. Ezután a belvárosban csoportokban megkeresik a Csokonaihoz kötődő emlékeket. Ehhez a debreceni diákok előzetesen feladatsort készítenek. A megtalált emlékhelyeket lefényképezik, bemutatják történetüket. Az eseményekről filmfelvétel készül.

3. Debrecen és a magyar történelem - Debrecen történelmi emlékhelyeinek felkutatása. A debreceni diákok lesznek a kolozsvári tanulók "idegenvezetői", segítségükkel a legfontosabb nevezetességeket megismerhetik az erdélyi diákok. A helyszínekről fotókat és videókat készítenek.

**2016. április 8. Debrecen – Hortobágy – Debrecen**

1. A Hortobágy természeti kincseinek felfedezése, természeti értékeink megbecsülése a környezeti nevelés fontos összetevője. Az erdélyitől annyira eltérő tájban való gyönyörködés mellett lehetőség nyílik testedzésre (túra), illetve a pásztorélet sajátosságainak megismerésére. Előzetesen Jókai Mór, Petőfi Sándor, Móricz Zsigmond írásai alapján készülnek fel a kolozsvári diákok. Az élményekről felvétel készül, mely része a videofilmnek.

2. Debrecen és a magyar irodalom - Debrecen irodalmi emlékhelyeinek felkutatása. A debreceni diákok lesznek a kolozsvári tanulók "idegenvezetői", segítségükkel a legfontosabb nevezetességeket megismerhetik a magyarországi diákok. A helyszínekről fotókat és videóket készítenek. A debreceni színjátszás történetével is megismerkednek.

3. A diákok közös előadása Apáczai Csere Jánosról. A Magyar Enciklopédia szerzőjéről emlékeznek meg a tanulók. Ez kötődik a kolozsvári gimnázium több évtizedes hagyományához - minden év májusában rendezi az iskola az Apáczai-napok kulturális rendezvénysorozatát, vetélkedőkkel, előadásokkal, rendhagyó órákkal. Ezt a hagyományt viszik most el Debrecennek, a Csokonai gimnázium közösségének. A műsorban fellépnek a kolozsvári diákok is, meghívást kapnak az iskola tanárai, a diákok szülei. A műsorról felvétel készül.

**2016. április 9. Debrecen – Sárospatak – Királyhelmec – Borsi – Széphalom**

1. A sárospataki kollégium jelentősége a magyar kultúrában - a kollégium története, híres tanárai és diákjai. A kiemelkedő alkotók alakjának felidézése, párhuzamok a református kollégiumok történetében (Debrecen, Sárospatak, Nagyenyed). A tanulók előzetesen felkészülnek, előadásokban ismertetik az érdekességeket. Csoportonként kiválasztanak egy-egy hírességet, akinek pályáját felidézik. A helyszínen felvétel készül, ez is része a filmnek. Sárospatak látnivalói, jelentősége a magyar történelemben - a tanulók a középkori magyar történelem fontos eseményeit és alakjait idézik meg, kiselőadásokban. Párhuzamok az erdélyi látnivalókkal (Gyulafehérvár, Kolozsvár). A helyszínen filmfelvétel készül.

2. Látogatás a Felvidéken, Trianon és következményeinek egyik szimbolikus településén, Királyhelmecen. Tisztelgés Lorántffy Zsuzsanna, Mécs László, Esterházy János emléke előtt. Mindkét intézmény diákjai kapnak felkészülési anyagot és feladatsort az előzetes tájékozódáshoz. Az élményekről felvétel készül, mely része a videofilmnek.

3. Borsi - A Rákóczi-kastély, II. Rákóczi Ferenc szülőhelyének meglátogatása. Történelmi párhuzamok, érintkezések: Magyarország, Erdély, Felvidék történelmi összetartozásának felidézése. Mindkét intézmény diákjai kapnak felkészülési anyagot és feladatsort az előzetes tájékozódáshoz. Az élményekről felvétel készül, mely része a videofilmnek.

**2016. április 10. Széphalom – Debrecen**

1. Széphalom - látogatás a magyar nyelv történetének emléket állító múzeumban, A magyar nyelv múltja, jelene és jövője című interaktív állandó kiállítás megtekintése. A tanulók külön feladatként a tájnyelvi sajátosságok, illetve a debreceni és kolozsvári nyelvtörténeti érdekességek megtalálását kapják. Az élményekről felvétel készül, mely része a videofilmnek.

2. Debrecen, gimnázium - a kirándulás élményeinek összegzése. A tanulók csoportmunkában dolgoznak, mindegyik csoport kiválasztja a számára legkedvesebb-legérdekesebb élményt, s arról rövid összefoglalót, esetleg bemutatót készít. Az élményeket megfogalmazzák, elmondják, ez adja a film narrációjának alapját.

3. Debrecen, gimnázium - találkozó és búcsú - a programban részt vevő diákok, tanárok, szülők találkozása, az élmények megbeszélése, közvetlen értékelése. A kapcsolattartás formáinak és rendszerességének megbeszélése. A szülői és tanári vélemények összegyűjtése, a diákok által készített miniinterjúk.